Mandatar Andrej Plenković obratio se javnosti i predstavio svoj tim.

– Radi se o kvalitetnom i stručnom timu. Održali smo prvi radni sastanak. Tijekom večeri ćemo imati i još sastanaka i konzultacije s Mostom – rekao je Andrej Plenković vezano za ministre u novoj Vladi. – Namjera mi je da sutra u Saboru predstavim program, očekujem da ćemo dobiti povjerenje – dodao je.

– Kad je riječ o novim ljudima, to je kombinacija iskustva kolega koji su u pojedinim resorima već bili aktivni. Jedan dobar doprinos ljudi koji su u srednjim 40-im godinama i koji su u naponu snage i mlađih kolega u 30-ima u kojima vidim veliku perspektivu. Imamo 13 članova koji su zastupnici, sedam ih nije izabrano – rekao je Plenković.

– Četiri su žene u hrvatskoj Vladi i time sam zadovoljan –dodao je.

– Oni su spremni u idućih nekoliko godina dati sve od sebe za boljitak zemlje – poručio je mandatar.

Nina Obuljen je stručna i kompetentna

– Nina Obuljen vrlo je kompetentna i vrlo stručna osoba – napomenuo je Plenković. Rekao je da se znaju već 20 godina. – Nikakav pritisak nisam doživio, Nina Obuljen je jako kompetentna za tu ulogu. Znamo se preko 20 godina i želim da se napravi vrlo jasna distinkcija između nje i poslovanja HAVC-a. Očekujem da njezina prva zadaća bude temeljita analiza poslovanja HAVC-a i, ako se pokažu nepravilnosti, da tu reagira – istaknuo je.

Plenković ne očekuje potrese u HDZ-u zbog Hasanbegovića. – On nije jedini ministar koji je radio u delikatnom kontekstu. Svi koji su započeli rad kako članovi još uvijek aktualne Vlade bili su u položaju da nisu ni započeli posao koji su namjeravali, ali su se okolnosti promijenile. Tu ima niz ministara koji imaju iskustvo u radu aktualne Vlade – rekao je Plenković. – Hasanbegović je bio ministar kulture, izabran je u Hrvatski sabor, on će biti dio našeg Kluba zastupnika, naći ćemo mu najkompetentnije mjesto – dodao je.

Potpredsjednici Vlade su Martina Dalić, Davor Ivo Stier, Damir Krstičević i Ivan Kovačić, potvrdio je Plenković. Na konkretno pitanje o imenima ministara kaže da su, koliko je vidio, mediji sve dobro objavili.

Novi ministri iz kvote HDZ-a:

Gari Capelli – ministar turizma

Oleg Butković – ministar prometa

Nada Murganić – ministrica demografije

Nina Obuljen Koržinek – ministrica kulture

Zdravko Marić – ministar financija

Milan Kujundžić – ministar zdravlja

Davor Ivo Stier – ministar vanjskih poslova

Damir Krstičević – ministar obrane

Martina Dalić – ministrica gospodarstva

Lovro Kuščević – ministar graditeljstva

Pavo Barišić – ministar znanosti

Tomo Medved – ministar branitelja

Gabrijela Žalac – ministrica EU fondova i regionalnog razvoja

Tomislav Tolušić – ministar poljoprivrede

Tomislav Ćorić – ministar rada i mirovinskog sustava

Poznata su i četiri ministra Mosta

Slaven Dobrović – ministar okoliša i energetike

Ante Šprlje – ministar pravosuđa

Vlaho Orepić – ministar unutarnjih poslova

Ivan Kovačić – ministar uprave

Tijek događaja prije obraćanja mandatara Andreja Plenkovića

19:23 – Plenković još uvijek razgovara s novim ministrima koji su stigli u središnjicu HDZ-a.

19:19 – Saborski zastupnik Željko Glasnović i Zorica Gregurić ispred središnjice HDZ-a prosvjedovali su protiv imenovanja Nine Obuljen za ministricu kulture.

– Obuljen je bila članica Upravnog odbora HAVC-a koji je dopustio snimanje filma "15 minuta: Dvor na Uni" i koji je dopustio snimanje antihrvatskih filmova kojim se blati Domovinski rat i hrvatski branitelji – rekla je Gregurić. Navela je da je Obuljen Koržinek bila članica Upravnog odbora HAVC-a zadužena za provođenje zakonitosti njegova rada, te je, kako je kazala, dokazano da je HAVC postupio nezakonito i zlorabio novac hrvatskih poreznih obveznika.

Neovisni saborski zastupnik Željko Glasnović, upitan hoće li pristupiti HDZ-ovu saborskom klubu, odgovorio je kako o tome nisu razgovarali.

– Čekamo još do petka neku odluku, ali ne znamo još detalje. Razgovarali smo s nekim osobama, ali ne konkretno – kazao je. Smatra i da Obuljen Koržinek podupiru neke udruge ocijenivši kako je "Hrvatska pravna kaljuža".

Upitan je li to pritisak na Plenkovića, kazao je da novinari postavljaju kriva pitanje, a ne pitaju zašto je Hrvatska disfunkcionalna država gdje ostaju isti kadrovi i isti mentalni sklop. – Hrvatska je moralno i ekonomski na koljenima, a posebice je kulturno na koljenima jer ju vode "kulturni lenjinisti" – izjavio je Glasnović. Na pitanje što će biti dalje, Gregurić je odgovorila da će novinari o tome biti na vrijeme obaviješteni, poručivši da će "hrvatski branitelji definitivno odgovoriti na ovo".

18:30 – Zlatko Hasanbegović izašao je iz HDZ-a odmah nakon završetka sjednice. Pritom su ga novinari pitali da komentira informaciju da više neće biti ministar kulture.

– Poznato je u političkom životu tko sam ja, poznato je što su o tome mislili pristaše i članovi HDZ-a. Tko je i što je uvažena Nina Obuljen također je poznato, kojim krugovima pripada je također poznato, a jedina je nepoznanica bio konačni odabir Andreja Plenkovića. On je danas služeno objavljen, on je legitiman, proizlazi iz volje saborske većine i ja ga prihvaćam – kazao je Hasanbegović novinarima nakon izlaska s sjednice Predsjedništva stranke upitan kako komentira izbor Nine Obuljen Koržinek za novu ministricu kulture.

Naglasio je kako se njegov politički život nastavlja jer je izabran za zastupnika u Hrvatski sabor gdje će nastaviti političko djelovanje vjeran Bogu i narodu koji ga je izabrao.

16:55 – Nije točno ono što je plasirano u medijima da ću biti novi veleposlanik u Washingtonu. Izabran sam u Hrvatski sabor i bit ću u Hrvatskoj – izjavio je Miro Kovač novinarima prije početka sjednice Predsjedništva i Nacionalnog vijeća HDZ-a, na kojoj će predsjednik stranke i mandatar Vlade Andrej Plenković predstaviti imena novih ministara.

Ističući kako je "zadovoljan i sretan čovjek", Kovač je izrazio zadovoljstvo što će HDZ i Plenković sutra u Hrvatskom saboru predstaviti svoju Vladu.

Šutnja u redovima HDZ-a

Prije početka sjednice HDZ-ova Predsjedništva i Nacionalnog vijeća ostali članovi tih stranačkih tijela, za koje se u medijima spekulira da će biti ministri u Vladi, nisu željeli dati izjave novinarima, ponavljajući da će sve biti službeno objavljeno nakon sjednice.

– Imam o tome svoje mišljenje, reći ću ga na Predsjedništvu – rekao je Darko Milinović novinarima na pitanje što misli o Kujundžiću kao ministru zdravlja.

Mandatar Andrej Plenković već je rekao da se sve zna i da ima imena novih ministara, no još ih nije iznio u javnosti. Večernji list doznao je najvjerojatniji sastav nove Plenkovićeve ekipe, kada je riječ o HDZ-ovoj kvoti.

> > Večernji doznaje: ovo su ljudi koje će Plenković predstaviti kao svoje ministre